PATVIRTINTA

Lazdijų rajono savivaldybės tarybos

2020 m. gegužės 29 d.

sprendimu Nr. 5TS-368

**LAZDIJŲ RAJONO SAVIVALDYBĖS BENDRUOMENĖS INICIATYVŲ, SKIRTŲ GYVENAMAJAI APLINKAI KURTI IR PLĖSTI, PROJEKTŲ IDĖJŲ ATRANKOS IR FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Lazdijų rajono savivaldybės bendruomenės iniciatyvų, skirtų gyvenamajai aplinkai kurti ir plėsti, projektų idėjų atrankos ir finansavimo tvarkos aprašas (toliau – aprašas) nustato Lazdijų rajono savivaldybės (toliau – savivaldybė) biudžeto lėšomis finansuojamų savivaldybės gyventojų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo, projektų įgyvendinimo tvarką. Bendruomenės projektų idėjų, skirtų gyvenamajai aplinkai kurti ir plėsti, projektų idėjų finansavimo tikslas – didinti piliečių įtraukimo į savivaldybės biudžeto formavimą galimybes. Pagrindiniai uždaviniai yra skatinti piliečių iniciatyvas savivaldybėje, suburti gyventojų bendruomenes kurti ir plėsti socialinę ir gyvenamąją aplinką, aktyvinti verslo kūrimą ir dalyvavimą atnaujinant teritorijas, skatinti diskusijas savivaldybės plėtros tema.

2. Bendruomenės projektų idėjos, skirtos gyvenamajai aplinkai kurti ir plėsti įgyvendinamos kasmet, numatant tam lėšas kiekvienų metų savivaldybės biudžete.

3. Šiame tvarkos apraše vartojamos sąvokos:

3.1. **Projekto idėjos pasiūlymas** – dokumentas su priedais pagal parengtą specialią formą, kurį pateikia pareiškėjas, išdėstydamas idėją (forma pridedama);

3.2. **Pareiškėjas** – Lazdijų rajono savivaldybėje gyvenamąją vietą deklaravęs gyventojas, ne jaunesnis nei 16 metų, surinkęs 15 rajono savivaldybėje gyvenamąją vietą deklaravusių gyventojų parašų, palaikančių projekto idėjos pasiūlymą, ir siūlantis gyvenamosios aplinkos gerinimo idėjas;

3.3. **Projektas** – laiku apibrėžta kryptingos veiklos priemonių visuma, kurios tikslas – įgyvendinti Lazdijų rajono savivaldybės strateginį tikslą kurti patrauklią, švarią ir saugią rajono savivaldybės gyvenamąją aplinką. Projektai yra infrastruktūrinio pobūdžio, įgyvendinami einamaisiais metais, jų apimtis neviršija einamųjų metų biudžete priemonei numatytos lėšų sumos ir kurie turi būti įgyvendinami Lazdijų rajono savivaldybėje, valstybės ar savivaldybės valdomoje bendrojo naudojimo žemėje;

3.4**. Konsultacinė darbo grupė** – savivaldybės mero potvarkiu sudaryta projekto idėjos pasiūlymų vertinimo darbo grupė. Darbo grupės funkcijos – vertinti projektų idėjų pasiūlymus, sudaryti atrinktų projektų sąrašą ir pateikti jį tolimesniam projektų atrankos etapui – viešam balsavimui;

3.5. **Balsavimas už projektų įgyvendinimą** – balsavimas už pateiktą projekto idėjos pasiūlymą elektroninėmis priemonėmis;

3.6**. Kvietimas teikti projekto idėjos pasiūlymus** (toliau – kvietimas) – viešoje erdvėje (interneto svetainėje [www.lazdijai.lt](http://www.lazdijai.lt) ir savivaldybės socialinio tinklo paskyroje) publikuojamas skelbimas, kuriame nurodama projekto idėjos pasiūlymų pateikimo sąlygos ir terminai.

**II SKYRIUS**

**PROJEKTO IDĖJOS PASIŪLYMŲ TEIKIMO TVARKA**

4. Projekto idėjos pasiūlymai teikiami ir gali dalyvauti Lazdijų rajono infrastruktūros gerinimo projektų kategorijoje.

5. Projekto idėjos pasiūlymus gali teikti Lazdijų rajone gyvenamąją vietą deklaravę, ne jaunesni nei 16 metų gyventojai.

6. Projekto idėjos pasiūlymai teikiami vadovaujantis šiuo aprašu bei kvietime nustatyta tvarka ir terminais.

7. Kvietimas skelbiamas savivaldybės interneto svetainėje [www.lazdijai.lt](http://www.lazdijai.lt) ir savivaldybės socialinio tinklo paskyroje. Už kvietimo paskelbimą yra atsakingas Strateginio planavimo ir investicinių projektų valdymo skyrius.

8. Pareiškėjai kvietime nustatyta tvarka ir terminais pateikia užpildytą nustatytos formos projekto idėjos pasiūlymą ir privalomą pateikti kitą reikalingą informaciją.

9. Būtinieji reikalavimai projekto idėjos pasiūlymui:

9.1. prie projekto idėjos pasiūlymo turi būti pateiktas pritarimas projekto idėjai: 15 Lazdijų rajono savivaldybėje gyvenamąją vietą deklaravusių ir ne jaunesnių nei 16 metų gyventojų sąrašas su jų parašais asmens kodu, pavarde, vardu, deklaruota gyvenamąja vieta, kuriuo palaikomas siūlomas projektas (forma pridedama);

9.2. projektas turi būti įgyvendinamas Lazdijų rajono savivaldybėje, valstybės ar savivaldybės valdomoje bendrojo naudojimo žemėje;

9.3. tai turi būti viešosios infrastruktūros (išskyrus gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą), nekomercinis, gyvenamosios aplinkos gerinimo projektas.

10. Konsultacijos ir metodinė pagalba gyventojams, kurie nori teikti projekto idėjos pasiūlymus, teikiama savivaldybės administracijos Strateginio planavimo ir investicinių projektų valdymo ir Vietinio ūkio skyriuose.

**III SKYRIUS**

**PROJEKTO IDĖJOS PASIŪLYMŲ VERTINIMAS IR ATRANKA**

11. Projekto idėjos pasiūlymai priimami savivaldybės administracijos priimamajame Vilniaus g.1, Lazdijuose, ir elektroniniu būdu – el. p. [info@lazdijai.lt](mailto:info@lazdijai.lt). Juos administruoja bei informaciją teikia Strateginio planavimo ir investicinių projektų valdymo skyrius.

12. Pagal kvietime nustatytas sąlygas pateikti projekto idėjos pasiūlymai vertinami pasibaigus jų priėmimo terminui.

13. Projekto idėjos pasiūlymus vertina ir projektų sąmatas parengia savivaldybės administracijos Strateginio planavimo ir investicinių projektų valdymo ir Vietinio ūkio skyrių darbuotojai ir pateikia mero potvarkiu sudarytai konsultacinei darbo grupei.

14. Projekto idėjos pasiūlymus vertina konsultacinė darbo grupė. Ją sudaro 1 savivaldybės tarybos atstovas, 1 savivaldybės administracijos darbuotojas, 1 nevyriausybinių organizacijų tarybos deleguotas atstovas. Nustačius, kad pateiktas projekto idėjos pasiūlymas atitinka visus kvietime nurodytus reikalavimus, vertinamas projekto tinkamumas finansuoti.

15. Nustačius, kad projekto sąmata viršija numatytą projektams finansuoti nustatytą sumą, konsultacinė darbo grupė gali rekomenduoti savivaldybės tarybai priimti sprendimą dėl papildomo finansavimo skyrimo. Tokiu atveju rengiamas tarybos sprendimo projektas dėl finansavimo savivaldybės biudžete padidinimo.

16. Administracijos direktoriaus įsakymu sudaromas atrinktų projektų sąrašas ir teikiamas tvirtinti savivaldybės tarybai.

17. Patvirtinti projektai paskelbiami viešojoje erdvėje ir vykdoma balsavimo procedūra.

**IV SKYRIUS**

**GYVENTOJŲ PRITARIMAS SIŪLOMIEMS ĮGYVENDINTI PROJEKTAMS**

18. Lazdijų rajono savivaldybėje gyvenamąją vietą deklaravę gyventojai, ne jaunesni nei 16 metų, savo nuomonę apie projektų įgyvendinimą išreiškia balsavimu.

19. Išsamus projektų sąrašas skelbiamas savivaldybės interneto svetainėje [www.lazdijai.lt](http://www.lazdijai.lt) .

20. Balsavimas vyksta balsuojant elektroniniu būdu, kvietime nurodytu adresu.

21. Balsuojantis asmuo turi nurodyti šiuos duomenis: asmens kodas, vardas, pavardė, deklaruota gyvenamoji vieta.

22. Vienas gyventojas turi teisę balsuoti už visus atrinktus projektus, atiduodamas po vieną balsą už kiekvieną projektą.

23. Prireikus nustatyti ar balsavusieji asmenys yra savivaldybėje gyvenamąją vietą deklaravę gyventojai, jų pateikti asmens duomenys gali būti patikrinami gyventojų registro duomenų bazėje.

24. Asmens duomenys naudojami tik apraše numatytoms balsavimo procedūroms vykdyti. Asmens duomenys saugomi Lietuvos Respublikos asmens duomenų teisinės apsaugos įstatymo numatyta tvarka.

**V SKYRIUS**

**PROJEKTŲ FINANSAVIMAS**

25. Atrinkti ir gyventojų pritarimą gavę projektai ir jų aprašymai viešai skelbiami savivaldybės interneto svetainėje [www.lazdijai.lt](http://www.lazdijai.lt).

26. Daugiausiai gyventojų balsų gavusį(-ius) ir savivaldybės tarybos patvirtintą (-us) projektą (-us) įgyvendina savivaldybės administracija.

27. Einamaisiais metais įgyvendinami tie projektai, kurie gavo didžiausią gyventojų balsų skaičių. Projektų įgyvendinama tiek, kad nebūtų viršijama numatyta finansavimo suma savivaldybės biudžete.

28. Projektai 100 proc. finansuojami savivaldybės biudžeto lėšomis.

**VI SKYRIUS**

**BAIGIAMOSIOS NUOSTATOS**

29. Savivaldybės lėšų, skiriamų projektams finansuoti, naudojimo kontrolę atlieka Strateginio planavimo ir investicinių projektų valdymo skyrius.

30. Projektų vykdymo ir lėšų panaudojimo vertinimą atlieka savivaldybės kontrolės ir audito tarnyba, savivaldybės administracijos Centralizuotas vidaus audito skyrius, vadovaudamiesi jų veiklą reglamentuojančiais teisės aktais.

31. Šis aprašas gali būti keičiamas, papildomas ar pripažįstamas netekusiu galios savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bendruomenės projektų idėjų, skirtų

gyvenamajai aplinkai kurti ir plėsti,

atrankos ir finansavimo

tvarkos aprašo

priedas

**PROJEKTO IDĖJOS PASIŪLYMAS**

\_\_\_\_\_\_\_\_\_\_\_\_\_\_\_\_\_\_\_\_\_

(Data)

## Bendra informacija apie projektą ir pareiškėją

|  |
| --- |
| **1.1. Projekto pavadinimas** |

|  |  |
| --- | --- |
| **1.2. Pareiškėjas** *(Lazdijų rajono savivaldybės gyventojas, turintis 16 metų ir deklaravęs gyvenamąją vietą Lazdijų rajono savivaldybėje)* | |
| Vardas ir pavardė, asmens kodas, deklaruota gyvenamoji vieta |  |
| Kontaktai (adresas, telefono numeris, el. p.) |  |

|  |
| --- |
| **1.3. Projekto įgyvendinimo vieta** |

1. **Projekto aprašymas (santrauka)**

|  |
| --- |
| **2.1. Projekto tikslas, tikslinė grupė, sprendžiama problema** (*ne daugiau kaip 0,5 psl.)* |
| **2.2. Projekto rezultatai, jų nauda rajonui** |

1. **Pasiūlymo priedai**

|  |  |  |
| --- | --- | --- |
| **Eil. Nr.** | **Priedo pavadinimas** *(pvz., nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto aprašymą)* | **Priedo lapų skaičius** |
| **1.** |  |  |
| **2.** |  |  |

1. **Tvirtinu:**

4.1. Šiame pasiūlyme ir prie jos pridėtuose dokumentuose pateikta informacija yra teisinga.

4.2. Sutinku, kad informacija apie mano pateiktą pasiūlymą būtų skelbiama Lazdijų rajono savivaldybės interneto svetainėje ir (ar) kitoje viešoje erdvėje.

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Parašas) (Vardas ir pavardė)

**PRITARIMAS PROJEKTO IDĖJAI**

**Patvirtinu, kad esu Lazdijų rajono savivaldybės gyventojas, turintis 16 metų, ir esu susipažinęs su projekto \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_idėja bei jai pritariu.**

*(projekto pavadinimas)*

**Patvirtinu, kad duomenis pateikiu savanoriškai, kad turiu teisę kontroliuoti savo duomenų tvarkymą, suteikiu teisę su jais susipažinti.**

|  |  |  |  |  |
| --- | --- | --- | --- | --- |
| **Eil. Nr.** | **Asmens kodas** | **Vardas, pavardė** | **Deklaruota gyvenamoji vieta** | **Parašas** |
| **1.** |  |  |  |  |
| **2.** |  |  |  |  |
| **3.** |  |  |  |  |
| **4.** |  |  |  |  |
| **5.** |  |  |  |  |
| **6.** |  |  |  |  |
| **7.** |  |  |  |  |
| **8.** |  |  |  |  |
| **9.** |  |  |  |  |
| **10.** |  |  |  |  |
| **11.** |  |  |  |  |
| **12.** |  |  |  |  |
| **13.** |  |  |  |  |
| **14.** |  |  |  |  |
| **15.** |  |  |  |  |
|  |  |  |  |  |